b'\n_START_ARTICLE_\nHalikarnasas\n_START_SECTION_\nIstorija\n_START_PARAGRAPH_\nVietovard\xc5\xbeio etimologija ne\xc5\xbeinoma, pana\xc5\xa1u, kad kilusi i\xc5\xa1 luvi\xc5\xb3 ar karij\xc5\xb3 substrato. Sandas -\xce\xba\xce\xb1\xcf\x81\xce\xbd\xe1\xbe\xb1\xcf\x83\xcf\x83\xcf\x8c\xcf\x82 galimai susij\xc4\x99s su luvi\xc5\xb3 ha+ra/i-ni-s\xc3\xa0 (\xe2\x80\x9etvirtov\xc4\x97\xe2\x80\x9c)._NEWLINE_Nors jau mik\xc4\x97ni\xc5\xa1kuoju laikotarpiu apylink\xc4\x97se buvo gyvenama (rasta kapavie\xc4\x8di\xc5\xb3 santalka), ta\xc4\x8diau pats miestas \xc4\xafkurtas dor\xc4\x97n\xc5\xb3, atsik\xc4\x97lusi\xc5\xb3 i\xc5\xa1 Argolid\xc4\x97s polio Troidzeno, apie 900\xc2\xa0m. pr. m. e. Halikarnaso gyventojai savo mitiniu pirmtaku laik\xc4\x97 Poseidono s\xc5\xabn\xc5\xb3 Ant\xc4\x85. Miestas priklaus\xc4\x97 dor\xc4\x97n\xc5\xb3 6 poli\xc5\xb3 konfederacijai (heksapoliui), bet i\xc5\xa1 jos i\xc5\xa1mestas, kai Halikarnaso pilietis Agasiklas, laim\xc4\x97j\xc4\x99s Triopijos \xc5\xbeaidynes, pasi\xc4\x97m\xc4\x97 laim\xc4\x97jim\xc4\x85, u\xc5\xbeuot j\xc4\xaf paskyr\xc4\x99s Triopijos Apolonui._NEWLINE_Nuo VI a. priklaus\xc4\x97 Ligdamid\xc5\xb3 dinastijai, kuri i\xc5\xa1 Halikarnso vald\xc4\x97 vis\xc4\x85 Karij\xc4\x85. V a. pr. m. e. miest\xc4\x85 vald\xc4\x97 Artemisija I, kuri sudar\xc4\x97 s\xc4\x85jung\xc4\x85 su Kserksu ir drauge su persais kariavo prie\xc5\xa1 graik\xc5\xb3 polius. Halikarnasas tuo metu buvo valdomas Karijos monarch\xc5\xb3, kurie buvo Persijos vasalai. 468 m. pr. m. e. tapo Delo s\xc4\x85jungos nariu, 412 m. pr. m. e.\xc2\xa0\xe2\x80\x93 At\xc4\x97n\xc5\xb3 karo laivyno uostu. Nuo 390 m. pr. m. e. priklaus\xc4\x97 Persijos Karijos satrapijai. Valdant satrapui Mausolui Halikarnasas 370\xc2\xa0m. pr. m. e. tapo satrapijos sostine ir suklest\xc4\x97jo. Tuo metu pastatyta daugelis \xc5\xbeymiausi\xc5\xb3 ir i\xc5\xa1kilmingiausi\xc5\xb3 miesto statini\xc5\xb3, tarp j\xc5\xb3\xc2\xa0\xe2\x80\x93 \xc5\xbeymusis Halikarnaso mauzoliejus._NEWLINE_334 m. pr. m. e. Halikarnas\xc4\x85 po apgulties, nugal\xc4\x97j\xc4\x99s pers\xc5\xb3 vietininkus, u\xc5\xbe\xc4\x97m\xc4\x97 Aleksandras Makedonietis. Jam mirus, Halikarnasas 311 m. pr. m. e. atiteko Antigonui I Vienaakiui, v\xc4\x97liau\xc2\xa0\xe2\x80\x93 Lisimachui. 280\xe2\x80\x93197\xc2\xa0m. pr. m. e. miestas priklaus\xc4\x97 Ptolemaj\xc5\xb3 dinastijos valdomam Egiptui, 129 m. pr. m. e. prijungtas prie rom\xc4\x97n\xc5\xb3 Azijos provincijos. Po Aleksandro antpuolio miestas daugiau nebeatsigavo. Ciceronas apra\xc5\xa1\xc4\x97 j\xc4\xaf esant prakti\xc5\xa1kai apleist\xc4\x85._NEWLINE_V\xc4\x97liau \xc4\x8dia \xc4\x97m\xc4\x97 kurtis krik\xc5\xa1\xc4\x8dionys. Apie 1300 m. Halikarnaso vietoje \xc4\x97m\xc4\x97 augti turk\xc5\xb3 miestas Bodrumas._NEWLINE_Nuo XIX a. prad\xc4\x97ti archeologiniai kasin\xc4\x97jimai (prad\xc4\x97jo \xc4\x8carlzas Niutonas)._NEWLINE_Tarp \xc5\xbeymiausi\xc5\xb3 \xc5\xa1iame mieste gimusi\xc5\xb3 \xc5\xbemoni\xc5\xb3 yra istorikas Herodotas (~484\xc2\xa0m. pr. m. e.), istorikas, retorikas Dionisijas Halikarnasietis (~60\xc2\xa0m. pr. m. e.), retorikas, muzikas Aelijus Dionisijas.\n_START_SECTION_\nArchitekt\xc5\xabra\n_START_PARAGRAPH_\nHalikarnasas pastatytas pagal architekto Hipodamo Miletie\xc4\x8dio plan\xc4\x85. I\xc5\xa1lik\xc4\x99 miesto sienos vart\xc5\xb3 griuv\xc4\x97siai, amfiteatras (abu IV a. pr. m. e.), Halikarnaso mauzoliejus (IV a. pr. m. e., vienas i\xc5\xa1 Septyni\xc5\xb3 pasaulio stebukl\xc5\xb3, v\xc4\x97liau apgriautas \xc5\xbeem\xc4\x97s dreb\xc4\x97jimo), skirtas satrapui Mausolui. Mauzoliejaus liekanos panaudotos \xc5\xa0v. Petro pilies statybai (apie XV a.).'